
Lýsing sjálfkrafa búin til]
Skýrsla um samráð
Hvítbók um byggðamál
Hvítbók um byggðamál var birt til umsagnar í Samráðsgátt stjórnvalda 19. júní til 18. ágúst 2026. Alls bárust 29 umsagnir, þar af 14 frá sveitarfélögum og landshlutasamtökum. Aðrar umsagnir komu frá opinberum stofnunum, þekkingarsetrum, hagsmunasamtökum, fyrirtækjum og einstaklingi. 
Umsagnirnar sýna víðtækan stuðning við meginlínur hvítbókarinnar. Í 28 umsögnum kom slíkur stuðningur skýrt fram; sú eina sem tók ekki afstöðu fjallaði fyrst og fremst um tiltekna aðgerð. Jafnframt komu fram ábendingar um útfærslu, fjármögnun og framkvæmd. Helstu sjónarmið eru dregin saman hér að neðan.
Fjármögnun, framkvæmd og eftirfylgni
Í mörgum umsögnum var lýst yfir áhyggjum af lægri framlögum til byggðamála, einkum sóknaráætlana landshluta. Óskað var eftir skýrari upplýsingum um kostnað og fjármögnun aðgerða og tengsl við fjárlög og fjármálaáætlun. Einnig komu fram hugmyndir um svæðisbundin fjárfestingarfélög. Kallað var eftir skýrari ábyrgðarskiptingu, ásamt mælanlegum viðmiðum og reglulegu mati á árangri.
Hlutverk landshluta og samhæfing
Margir umsagnaraðilar lögðu áherslu á að styrkja hlutverk landshlutasamtaka sveitarfélaga og sóknaráætlana við framkvæmd byggðastefnu. Kallað var eftir skýrari verkaskiptingu þeirra og Byggðastofnunar. Áframhaldandi stuðningur við brothættar byggðir og svæðisbundna atvinnuþróun var talinn mikilvægur. Fyrirhugaðar þróunaráætlanir borgarsvæða kölluðu á skýrari útfærslu, meðal annars um tengsl við sóknaráætlanir og sjálfstæði sveitarfélaga. Einnig var óskað eftir meiri áherslu á svæði, þróun landshluta og samspil höfuðborgarsvæðis og landsbyggðar.
Í umsögnum var jafnframt kallað eftir nánari samhæfingu byggðaáætlunar við stefnu stjórnvalda í atvinnu-, orku-, loftslags-, samgöngu- og skipulagsmálum. Bent var á að áhrif sameininga stofnana, fækkunar starfsstöðva og miðstýringar á byggðir þyrftu að vera sýnilegri. Einnig var óskað eftir skýrari aðferðafræði og ábyrgð við beitingu byggðalinsu.
Atvinna og nýsköpun
Áhersla var lögð á fjölbreytt atvinnulíf og aukna verðmætasköpun um land allt. Óskað var eftir greiningu á vaxtartækifærum svæða, bættum skilyrðum fyrirtækja og öflugra stoðkerfi nýsköpunar, meðal annars með aðkomu þekkingarsetra, háskóla og atvinnuráðgjafar. Nokkrir töldu að burðaratvinnugreinar landsbyggðarinnar, svo sem ferðaþjónusta, sjávarútvegur og landbúnaður, fengju of lítið vægi. 
Í mörgum umsögnum var fjallað um dreifingu ríkisstarfa. Kallað var eftir mælanlegum markmiðum, upplýsingum um staðsetningu starfa. Auka þyrfti tækifæri til óstaðbundinna starfa og sérfræðistarfa utan höfuðborgarsvæðisins.
Menntun, samgöngur og nærþjónusta
Stuðningur kom fram við aukið aðgengi að menntun, þ.m.t. örnámi, og óskað var eftir fjölbreyttara fjarnámi. Áhersla var lögð á mikilvægi háskóla og og þekkingarsetra sem innviða fyrir menntun, nýsköpun og atvinnuþróun á landsbyggðinni. Bent var á að nýta mætti Menntasjóð námsmanna betur til að jafna aðstöðumun námsfólks. Einnig kom fram að lítið væri fjallað um leik-, grunn- og framhaldsskóla.
Ítrekað var lögð áhersla á mikilvægi almenningssamgangna, öryggis á vegum og vetrarþjónustu fyrir aðgengi að atvinnu, menntun, þjónustu og félagslífi. Sérstaklega var lögð áhersla á að almenningssamgöngur skiptu miklu máli fyrir þátttöku barna og ungmenna í íþróttum, tómstundastarfi, menningu og annarri þjónustu. 
Kallað var eftir betri skilningi á því hvað telst til nauðsynlegrar nærþjónustu og bættu aðgengi að sérfræðiþjónustu. Varað var við að stafrænar lausnir kæmu alfarið í stað þjónustu í nærumhverfi og bentu á áhrif fækkunar þjónustustöðva. 
Orka og aðrir innviðir
Lögð var áhersla á mikilvægi orkumála fyrir byggðaþróun og kallað eftir aukinni áherslu á dreifða orkuvinnslu, staðbundna raforkuframleiðslu, orkugeymslur og aðrar tæknilausnir sem geta styrkt atvinnulíf og byggðir um land allt. Jafnframt var bent á mikilvægi orkuöryggis, flutningskerfa og afhendingaröryggis, auk þess sem horfa þyrfti til orkusamfélaga og aukins samstarfs íbúa, fyrirtækja og sveitarfélaga. Þá töldu sumir umsagnaraðilar að hvítbókin legði of mikla áherslu á smávirkjanir en of litla á stærri orkuverkefni sem gætu styrkt innviði og afhendingaröryggi til lengri tíma.
Þátttaka, mannréttindi og menning
Óskað var eftir að staða fatlaðs fólks og búsetufrelsi þess yrðu sýnilegri í áætluninni. Einnig var kallað eftir markvissara samráði við fatlað fólk, börn og ungmenni, fólk af erlendum uppruna og eldra fólk. Loks var bent á mikilvægi menningar og skapandi greina fyrir byggðaþróun.
Innviðaráðuneytið þakkar fyrir umsagnirnar. Ráðuneytið hefur haft framkomnar ábendingar til hliðsjónar við mótun tillögu að byggðaáætlun.

